
Govor predsednice republike na sprejemu za diamantne maturantke in maturante
Kongresni center Brdo pri Kranju, 10. oktober 2026, ob 11.00

VELJA GOVORJENA BESEDA.

[bookmark: _GoBack]Spoštovani diamantni dijakinje in dijaki,
Spoštovani starši in sorodniki,

Diamant je lepa prispodoba za vaš uspeh. Ne nastane hitro in ne po naključju. Nastaja v času, pod pritiskom in vztrajno. Enako za vašimi rezultati niso samo pravilni odgovori na maturitetnih polah, ampak tudi dolgi dnevi učenja, odrekanja, discipline, radovednosti in odločitve, da boste vztrajali tudi takrat, ko bi bilo lažje odnehati. Zato danes ne praznujemo le vašega znanja, ampak tudi vašo odgovornost, vašo vztrajnost in vaš značaj.

Žal mi je, da se letos prekinja dolgoletna tradicija, po kateri je sprejem najboljših maturantk in maturantov potekal skupaj s pristojnim ministrom za šolstvo. Sama sem prepričana, da ste mladi, vaše znanje, uspehi in vaša prihodnost, nekaj, kar bi nas moralo povezovati – ker vse to je naša skupna odgovornost.

Prav vaši dosežki nas spomnijo, kako pomemben je kakovosten šolski sistem, pred katerim so pomembne spremembe, nekatere tudi zelo nujne, če želimo mladim zagotoviti znanje in veščine, ki jih bodo potrebovali v hitro spreminjajočem se svetu. Napovedana reforma je zato velika priložnost in hkrati velika odgovornost. Krepiti mora pravično, vključujoče, dostopno in zahtevno javno šolstvo, ki nikogar ne pušča ob strani, hkrati pa ohranja visoka merila znanja in odličnosti. Pri znanju ni dobrih bližnjic.






Ob nedavnem svetovnem dnevu učiteljev želim posebej poudariti svoje spoštovanje do učiteljskega poklica in poslanstva, ki gotovo odločilno zaznamujeta prihodnost posameznika in družbe. Zahtevata visoko raven znanja, pedagoško občutljivost, potrpežljivost ter sposobnost mladega človeka razumeti, spodbuditi in v njem včasih prepoznati potencial, ki ga sam še ne vidi. Zato mora vsaka reforma krepiti spoštovanje in dostojanstvo vseh, ki šolo soustvarjajo – učiteljic in učiteljev, strokovnih delavcev ter seveda učencev in dijakov. In kadar spreminjamo šolo, je prav, da poleg praktikov, vprašamo in slišimo tudi vas mlade.

Pred vami je sicer svet velikih možnosti, a tudi zahtevnih preizkušenj. Živimo v času številnih oboroženih konfliktov, gospodarske negotovosti, hitrega razvoja umetne inteligence in podnebne krize. Zato potrebujemo vašo radovednost, pogum in energijo. Bolj kot kadar koli prej mora prevladati skrb za etiko, pravičnost, odgovornost in trajnostno ravnovesje. Potrebujemo pa tudi modrost starejših generacij, saj prihodnosti ne bomo zgradili drug brez drugega.

Krepiti moramo načela in vrednote, solidarnost in tudi domoljubje, ki pa ne pomeni velikih besed, ampak nekaj preprostega: da imaš, kot pogosto poudarim, svojo domovino enostavno rad in z njo lepo ravnaš. Naj bo to moja popotnica na vaši življenjski poti. 

Ob tem se zahvaljujem vašim profesoricam in profesorjem ter vsem pedagoškim in strokovnim delavcem za njihovo znanje, potrpežljivost, zahtevnost in vero v vas, mlade ljudi. Hvala tudi vašim staršem in družinam, ker so vam stali ob strani, vas videli in slišali ter so vaš prvi in najtrajnejši zgled.
Drage diamantne maturantke in diamantni maturanti.

Odkrivanje samega sebe se nikoli ne konča. Tako kot se nikoli ne konča učenje. Znanje vam bo odprlo mnoga vrata, pogum pa vam bo pomagal stopiti skoznje. Toda šele človečnost bo določila, kaj boste na drugi strani teh vrat naredili. Kar koli boste delali, delajte vestno, pošteno in s srcem – ne le zase, ampak tudi za blaginjo celotne skupnosti. Kajti na koncu je prav ljubezen do ljudi, do živali in okolja, ki nas obdaja, tista, ki nas najzanesljiveje vodi po poti k pravi odličnosti, in ta se sveti kot najlepši diamant.
Pojdite zdaj v svet – na fakultete, v podjetja, laboratorije, šole, bolnišnice, v umetnost, znanost, kamor koli vas bo vodila pot. Ohranite radovednost,  sprašujte, razmišljajte s svojo glavo. In ne merite uspeha samo po tem, kako daleč boste prišli, ampak tudi po tem, koliko dobrega boste pustili za seboj.

Iskrene čestitke in vso srečo ter veliko uspeha na vaši poti!

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

